แรงขายกลุ่มแบงก์กด SET ปิดเช้าลบ 5 จุด แนะติดตาม “ฟันด์โฟลว์” หลังบาทแข็งค่า
SET ปิดเช้าลบ 5 จุด รับแรงเทขายจากกลุ่มแบงก์ แนะติดตาม “ฟันด์โฟลว์” หลังบาทแข็งค่า บ่ายนี้ตลาดฯคงยืนอยู่ ให้แนวรับ 1,640 แนวต้าน 1,660 จุด
19 พ.ย. 2564

นายวิจิตร อารยะพิศิษฐ์ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยเช้านี้ปรับตัวลงจากแรงขายหุ้นกลุ่มแบงก์ลงนำตลาด ไม่ว่าจะเป็น SCB, KBANK, BBL จากที่ปรับขึ้นไปมากแล้ว แต่ยังมีแรงซื้อหุ้นกลุ่ม ICT ประคองไว้ได้บ้าง
ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ โดยมีกลุ่มที่บวกราว 0.6-0.7% และกลุ่มที่ลบราว 1% ไม่เป็นไปในทิศทางเดียวกัน โดยเป็นความเคลื่อนไหวระหว่างรอลุ้นประธานธนาคารกลางสหรัฐฯ (เฟด) คนต่อไป
ทั้งนี้ตลาดบ้านเรายังต้องติดตามกระแส Fund Flow หลังจากเงินบาทแข็งค่า ขณะที่มีเม็ดเงินจากต่างประเทศไหลเข้ามาซื้อทั้งหุ้นและพันธบัตรในช่วงที่ผ่านมา รวมถึงในช่วงโค้งสุดท้ายของปีนี้ภาครัฐฯจะมีมาตรการกระตุ้นเศรษฐกิจออกมาอีกหรือไม่
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะยืนได้ โดยกลุ่ม ICT แข็งแกร่งกว่าตลาดฯ พร้อมให้แนวรับ 1,640 จุด ส่วนแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
SCB มูลค่าการซื้อขาย 7,506.10 ล้านบาท ปิดที่ 129.00 บาท ลดลง 5.00 บาท
KBANK มูลค่าการซื้อขาย 3,428.06 ล้านบาท ปิดที่ 146.50 บาท ลดลง 2.50 บาท
EA มูลค่าการซื้อขาย 2,829.69 ล้านบาท ปิดที่ 77.50 บาท เพิ่มขึ้น 5.25 บาท
TRUE มูลค่าการซื้อขาย 2,291.48 ล้านบาท ปิดที่ 4.34 บาท ลดลง 0.04 บาท
BBL มูลค่าการซื้อขาย 1,710.96 ล้านบาท ปิดที่ 125.50 บาท ลดลง 2.50 บาท